谷簾泉
作者：李綱
朝代：宋

paragraphs: 甘泉多自名山出，世品谷簾爲第一。
淄澠之水不易辨，臆說詎敢評得失。
廬山深處爲谷簾，度嶺穿雲費時日。
道人裹飯時一到，敲火烹茶資野逸。
坐令僕隸致瓶甖，是非誠否良難詰。
世間知味定何人，食蔗多謂甜於蜜。
居然真僞相混殽，往往循名因去實。
何似家山陸子泉，石縫迸出蒼龍淵。
山中空洞乳滿腹，一派下作梁谿源。
清甘著舌久不散，持以瀹茗增芳妍。
華堂石甃與覆護，好事汲取肩相駢。
有時置酒飲其上，醉滌肺腑塵煩蠲。
緘題寄遠無僞者，貴賤均飲初不偏。
彼如幽人在空谷，此若佳客臨風前。
未須細較味優劣，且問所處誰爲賢。